Előterjesztés

Tiszavasvári Város Önkormányzata Képviselő-testülete

2025. november 27-én

tartandó rendes ülésére

Az előterjesztés tárgya: **Tiszavasvári Város Önkormányzata 2025. évi költségvetéséről szóló 2/2025.(II.21.) önkormányzati rendeletének módosításáról**

Melléklet: a rendelettervezet mellékletei

Az előterjesztés előadója: Balázsi Csilla polgármester

Az előterjesztés témafelelőse: Köblös Máté

Az előterjesztés ügyiratszáma: TPH/7008-6/2025

Az előterjesztést véleményező bizottságok a hatáskör megjelölésével:

|  |  |
| --- | --- |
| Bizottság | Hatáskör |
| Pénzügyi és Ügyrendi Bizottság | SZMSZ 3. melléklet 2.1 pont |
| Szociális és Humán Bizottság | SZMSZ 3. melléklet 2.1 pont |

Az ülésre meghívni javasolt szervek, személyek:

|  |  |
| --- | --- |
| Kulcsár Lászlóné intézményvezető | vktiszavasvari@gmail.com |
|  |  |
|  |  |
|  |  |
|  |  |

Egyéb megjegyzés:

Tiszavasvári, 2025. november 21.

Köblös Máté

témafelelős

**Tiszavasvári Város Polgármesterétől**

*4440 Tiszavasvári, Városháza tér 4. sz.*

*Tel.: 42/520-500 Fax.: 42/275–000 e–mail: tvonkph@tiszavasvari.hu*

Témafelelős: Köblös Máté

**Előterjesztés**

– a Képviselő-testület részére –

**Tiszavasvári Város Önkormányzata 2025. évi költségvetéséről szóló 2/2025.(II.21.) önkormányzati rendeletének módosításáról**

**Tisztelt Képviselő-testület!**

Szíves tájékoztatásukra és döntésük meghozatalához Önök elé terjesztem a 2025. évi költségvetés módosítását szervezetekre megbontva, mely az alábbiak miatt vált szükségessé:

I. Egyesített Közművelődési Intézmény és Könyvtár:

1. Az intézmény 2025. szeptember hónapban megállapodást kötött a Szabadtéri Néprajzi Múzeummal a Múzeumok Őszi Fesztivál idei évi támogatására 150.000 Ft értékben, melyet kiszámláznak a Szabadtéri Néprajzi Múzeum felé. Az Őszi Fesztivál szeptember 29. és november 9. között megrendezésre került, azonban a többlet előirányzatok még nem kerültek átvezetésre a költségvetésen, ezért a bevételi és kiadási előirányzatokat az alábbiak szerint javaslom módosítani.

A Múzeumi közművelődési, közönségkapcsolati tevékenység (082064 –Köt) kormányzati funkción a Szakmai tevékenységet segítő szolgáltatás teljesítése (K336) kiadási előirányzatát 150.000 Ft-tal növelem, a Szolgáltatások ellenértéke teljesítése (B402) 118.110 Ft, a Kiszámlázott általános forgalmi adó teljesítése (B406) 31.890 Ft növelése mellett.

II. Tiszavasvári Polgármesteri Hivatal

1. A feladatalapú támogatások között csökkent a gyermekétkeztetés támogatása, ennek oka az adagszám elmaradása a tervezettől, ezért a kiadás oldalt is javaslom az alábbiak szerint csökkenteni:

A Gyermekétkeztetés köznevelési intézményben (096015-Köt) kormányzati funkción a Vásárolt élelmezés (K332) kiadási előirányzatát 10.349.832 Ft-tal, a Működési célú előzetesen felszámított általános forgalmi adó (K351) kiadási előirányzatát pedig 2.794.455 Ft-tal javaslom csökkenteni az általános tartalék 13.144.286 Ft-os növelése mellett.

III. Tiszavasvári Város Önkormányzata:

1. Az „Élhető településközpont kialakítása Tiszavasváriban” pályázat során egy elektromos és gépészeti átalakítás merül fel, amely nem szerepel a pályázatban, így a pótmunka költségét önerő terhére szükséges biztosítani az alábbiak szerint:

A Településfejlesztési projektek és támogatásuk (062020-Köt., R-560) kormányzati funkción az Ingatlanok felújítása (K71) kiadási előirányzatát 920.658 Ft-tal, Felújítási célú előzetesen felszámított általános forgalmi adó (K74) kiadási előirányzatát 248.578 Ft-tal javaslom emelni. Fentiek hatására az általános tartalék előirányzata 1.169.236 Ft-tal csökken.

1. Jelen testületi ülésen külön napirendi pontként kerül előterjesztésre Önkormányzatunk számára nyújtott lízing ajánlattal kapcsolatos előterjesztés, melynek elfogadása esetén szükséges az alábbi módosítások végrehajtása a költségvetésben.

 Az önkormányzati vagyonnal való gazdálkodással kapcsolatos feladatok (013350-Köt.) kormányzati funkción a Bérleti és lízing díjak (K333) kiadási előirányzatát 4.278.740 Ft-tal, a Működési célú előzetesen felszámított általános forgalmi adó (K351) kiadási előirányzatát 1.155.260 Ft-tal javaslom növelni. Ezzel egyidőben az Ingatlanok felújítása (K71) kiadási előirányzatát 4.278.740 Ft-tal, a Felújítási célú előzetesen felszámított általános forgalmi adó (K74) kiadási előirányzatát 1.155.260 Ft-tal csökken.

1. Az Önkormányzati Környezetvédelmi Alap létrehozásáról és felhasználásának szabályairól szóló 4/2023. (II. 15.) önkormányzati rendelet alapján az alábbiakat javaslom elfogadásra:

Önkormányzatunk felkérést kapott az Érv. Zrt-től, hogy a telephelyükkel szemben lévő Petőfi úti belvízelvezető árok eltömődött, amelynek kitisztítása szükséges. A Tiva-Szolg. Kft. műszaki felszerelés hiányában a feladatot nem tudta ellátni, ezért árajánlat bekérésre került sor, amely alapján a fenti munka elvégzése 381.000 Ft. A feladat elvégzésére azért lenne szükség, mert a megjelölt belvízelvezető rendszerek így tudják megfelelően ellátni funkciójukat.

Ezért az Ár- és belvízvédelemmel összefüggő tevékenységek (047410-Köt) kormányzati funkción a Karbantartási, kisjavítási szolgáltatások (K334) kiadási előirányzatát 300.000 Ft-tal, a Működési célú előzetesen felszámított általános forgalmi adó (K351) kiadási előirányzatát 81.000 Ft-tal javaslom megemelni. Ennek hatására a céltartalék (környezetvédelmi alap) előirányzata 381.000 Ft-tal csökken.

1. Önkormányzatunk elkészítette az októberi feladatalapú támogatás felülvizsgálatát, melynek eredménye megjelent a Magyar Államkincstár Ebr-42 rendszerében. Mutatószámaink esetében csökkenést és növekedést is jelentettünk, melyek alapján módosultak a támogatásaink. A júliusi költségvetés módosítás alkalmával javasoltam, hogy a Bölcsőde májusi felmérés támogatási adatait (-15.510.200 Ft) csak az októberi módosítással együtt vezessük át. A Bölcsőde feladatalapú támogatásának csökkenése abból adódik, hogy a 2024. novemberében leadott 2025. évi megalapozó felmérésben az intézményvezető a teljes gyereklétszámot adta meg. Információink alapján azonban a környező településeken nyílt mini bölcsődék miatt a valós létszám elmaradt a tervezetthez képest, így a felmérésben csak az engedélyezett létszám 80 %-a volt figyelembe vehető, mivel a költségvetési törvény szabályozása alapján a január 31-ei állapot a meghatározó. Továbbá a pénzforgalmi adatok felülvizsgálata alapján a fogyatékos személyek támogatása 2.329.901 Ft-tal magasabb, mint a tervezett. Fentiek miatt az alábbi táblázat szerinti módosításokat javaslom elfogadni:

|  |  |
| --- | --- |
| **Önkormányzatok elszámolásai a központi költségvetéssel (018010)** | |
| Települési önkormányzatok egyes köznevelési feladatainak támogatása (B112-Köt): | -448 172 Ft |
| Települési önkormányzatok szociális, gyermekjóléti és gyermekétkeztetési feladatainak támogatása (B1131-Köt) - Egyes szociális és gyermekjóléti feladatok támogatása - család és gyermekjóléti szolgálat/központ kivételével: | -11 550 000 Ft |
| Települési önkormányzatok szociális, gyermekjóléti és gyermekétkeztetési feladatainak támogatása (B1132-Köt) - Az intézményi gyermekétkeztetés üzemeltetési támogatása: | -6 984 720 Ft |
| Települési önkormányzatok szociális, gyermekjóléti és gyermekétkeztetési feladatainak támogatása (B1132-Köt) - A rászoruló gyermekek szünidei étkeztetésének támogatása: | -4 111 296 Ft |
| Egyéb működési célú támogatások bevételei államháztartáson belülről (B16 – Önv.) | +2 329 901 |
| ***BEVÉTEL ÖSSZESEN:*** | **-20 764 287 Ft** |

Fentiek hatására az általános tartalék előirányzata 20.764.287 Ft-tal csökken.

1. A feladatalapú támogatások között csökkent a rászoruló gyermekek szünidei étkeztetésének támogatása, ennek oka az adagszám elmaradása a várttól, ezért a kiadás oldalt is javaslom az alábbiak szerint csökkenteni:

Az Intézményen kívüli gyermekétkeztetés (104037-Köt) kormányzati funkción a Vásárolt élelmezés (K332) kiadási előirányzatát 6.000.000 Ft-tal, a Működési célú előzetesen felszámított általános forgalmi adó (K351) kiadási előirányzatát pedig 1.620.000 Ft-tal javaslom csökkenteni az általános tartalék 7.620.000 Ft-os növelése mellett.

Tiszavasvári, 2025. november 21.

**Balázsi Csilla**

**polgármester**