**ELŐTERJESZTÉS**

Tiszavasvári Város Önkormányzata Képviselő-testületének

**2025. november 27-én**

tartandó rendes ülésére

Az előterjesztés tárgya: **A mezei őrszolgálatról szóló 15/2019. számú önkormányzati rendelet módosításáról**

Melléklet: Rendelet-tervezet

Előterjesztés 1. számú melléklete

Az előterjesztés előadója: Dr. Kovács János jegyző

Az előterjesztés témafelelőse: Gulyás Gabriella köztisztviselő

Az előterjesztés ügyiratszáma: TPH/16146-1/2025.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.22. pontjai |

Az ülésre meghívni javasolt szervek, személyek:

Egyéb megjegyzés: -

Tiszavasvári, 2025. november 17.

**Gulyás Gabriella**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Gulyás Gabriella

**ELŐTERJESZTÉS**

- a Képviselő-testülethez -

**A mezei őrszolgálatról szóló 15/2019. (IV.30.) számú önkormányzati rendelet módosításáról**

**Tisztelt Képviselő-testület!**

Tiszavasvári Város Önkormányzata Képviselő-testülete a mezei őrszolgálatról szóló 21/2017. (VII.28.) önkormányzati rendelet megalkotásával kibővítette a mezei őrszolgálatot és 2017. szeptember 1-től bevezette a mezőőri járulékot. A jelenleg hatályos rendelet a 15/2019. (IV.30.) számú önkormányzati rendelet. A mezőőri járulék mértéke 2017. szeptember 1-i bevezetésekor a szántó művelési ágú terület, zártkerti terület után 840 Ft/ha/év, a legelő, rét művelési ágú terület után 500 Ft/ha/év. A mezőőri járulék mértéke 2023. január 1-től szántó művelési ágú terület, zártkerti terület után 1.680 Ft/ha/év, a legelő, rét művelési ágú terület után 1.000 Ft/ha/év.

A fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvény (továbbiakban: Mőrtv.) 19. § (1) bekezdése kimondja, hogy a mezőőri járulékot a föld használója, ha a használó ismeretlen, akkor a földtulajdonos köteles megfizetni. Az önkormányzat nem rendelkezik erre vonatkozó nyilvántartással, ezért a használó vagy tulajdonos nyilatkozata alapján lehet a mezőőri járulékot jogszerűen kivetni. Közös tulajdonban lévő termőföld esetén a tulajdonostárs tulajdoni hányadra jutó területmértékét lehet figyelembe venni.

**Az Mőrtv. 19.§ (1) bekezdése szerint az önkormányzati mezei őrszolgálat megalakítási, fenntartási és működési költségeit a földhasználó, ha ez ismeretlen, a tulajdonos által kifizetett mezőőri járulékból és a központi költségvetés által biztosított hozzájárulásból kell fedezni.**

A mezőőri szolgálat kiadásai évről évre fokozatosan növekszik. A mezei őrszolgálat fenntartásához és működéséhez nyújtandó állami hozzájárulás 90.000,-Ft/fő/hó, ami 4 fő mezőőrre számítva évi 4.320.000,-Ft, a mezőőri járulék bevétele az utolsó lezárt év 2024. év adatai alapján 15.309.708,-Ft. (az az összeg előző évi hátralékokat is tartalmaz) Összes bevétel: 19.629.708,-Ft.

A mezőőri szolgálattal kapcsolatban tervezett 2025. és 2026. évi bevételeket és kiadásokat jelen előterjesztés 1. számú melléklete tartalmazza. A mellékletben látható 2025. évi kiadás összesen 33.840.802,-Ft (bér: 23.872.703,-Ft, járulék: 3.261.467,-Ft, üzemanyag, karbantartás, ruha: 5.482.632,-Ft, tárgyi eszközök: 660.000,-Ft, cégautó adó: 564.000,-Ft). Várható bevétel 2025. évre 19.320.000,-Ft.

A 2026. évben a mezei őrszolgálat működési kiadása összesen 42.012.682,-Ft (bér: 27.902.699,-Ft, járulék: 3.627.351,-Ft, üzemanyag, karbantartás, ruha: 5.418.632,-Ft, tárgyi eszközök: 4.500.000,-Ft, cégautó adó: 564.000,-Ft). A várható bevétel 2026. évre a növeléssel számolva 28.320.000,-Ft.

Jelen rendeletmódosítás mellett is várhatóan 2026. évben közel 14millió Ft saját erőt igényel a mezei őrszolgálat működtetése. A bejelentett állami béremelés, az eszközök elhasználódása és cseréje miatt a kiadási oldal további növekedésével számolunk. Ezért indokolt a mezőőri járulék mértékét megemelni.

Javaslom a mezei őrszolgálatról szóló 15/2019.(IV.30.) önkormányzati rendelet (továbbiakban: Hatályos rendelet) módosítását, a mértéket az alábbiak szerint módosítani:

1. szántó művelési ágú terület, zártkerti terület után: 2.688 Ft/ha/év
2. legelő, rét művelési ágú terület után: 1.600 Ft/ha/év

A rendelet kihirdetése és hatályba lépése közötti időtartamra vonatkozó szabályozás: 2012. január 1. napján hatályba lépett a Magyarország Gazdasági stabilitásáról szóló 2011. évi CXCIV. törvény, melynek 32. §-ában foglaltak értelmében a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak kell eltelnie. Ezt a rendelkezést az önkormányzati rendeletekre is kell alkalmazni.

Fentiekre tekintettel a rendelet módosításának hatálybalépésének időpontjaként 2026. január 1. napját javaslom.

A jogalkotásról szóló 2010. évi CXXX. törvény17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

Fentiek alapján a rendelet módosításnak várható következményeiről – az előzetes hatásvizsgálat tükrében – az alábbi tájékoztatást adom:

Társadalmi, gazdasági, költségvetési hatásai: A rendelet módosítása az önkormányzat költségvetésére hatással van, mivel a kivetett mezőőri járulék növeli az önkormányzat bevételét, valamint a mezei őrszolgálat fenntartására és működésére részben fedezetet nyújt.

Környezeti és egészségi következményei: környezeti és egészségi következménye nincs a rendelet megalkotásának.

Adminisztratív terheket befolyásoló hatásai: Az önkormányzatnál az adminisztratív személyzet a korábbiaknak megfelelően rendelkezésre áll.

4. A rendelet megalkotásának szükségessége:

A mezei őrszolgálatról szóló rendelet módosítását az önkormányzati rendelet megalkotása biztosítja.

5. A jogalkotás elmaradásának várható következményei: Jelen rendelet módosításának elmaradása az önkormányzatnak többletforrás kiesést jelentene. Az alulfinanszírozottság tovább rontaná a jelenlegi helyzetünket.

6. Alkalmazásához szükséges személyi, szervezeti, tárgyi és pénzügyi feltételek:

A rendelet módosítása nem változtat a jelenlegi rendelet végrehajtása során megkívánt feltételeken. A személyi feltétel biztosított.

Mindezek alapján kérem a Képviselő-testületet, hogy az előterjesztést megtárgyalni, és a kiadott rendelet-tervezetet elfogadni szíveskedjen.

Tiszavasvári, 2025. november 17.

**Dr. Kovács János**

**jegyző**

|  |  |  |  |  |  |  |  |
| --- | --- | --- | --- | --- | --- | --- | --- |
| **1. számú melléklet** | | | | | | | |
|  |  |  |  |  |  |  |  |
| **Mezőőri szolgálat tervezett bevételek és kiadások** | | | **1,6** | **2025** | | **2026** | |
| **sorszám** | **Bevétel** | |  | **Kiadás** | | **Kiadás** | |
| **Megnevezés** | **Összeg (éves)** | **Összeg (éves)** | **Megnevezés** | **Összeg (éves)** | **Megnevezés** | **Összeg (éves)** |
| **1.** | **Működési támogatás** | 4 320 000 Ft | 4 320 000 Ft | Bér | 23 872 703 Ft | Bér | 27 902 699 Ft |
| **2.** | **Mezőőri járulék (kivetés alapján)** | 15 000 000 Ft | 24 000 000 Ft | Járulék | 3 261 467 Ft | Járulék | 3 627 351 Ft |
| **3.** |  |  |  | Dologi | 5 482 632 Ft | üzemanyag, karbantartás, ruha | 5 418 632 Ft |
| **4.** |  |  |  | tárgyi eszközök: | 660 000 Ft | tárgyi eszközök: | 4 500 000 Ft |
|  |  |  |  | cégautó adó | 564 000 Ft | cégautó adó | 564 000 Ft |
| **Összesen:** | | **19 320 000 Ft** | **28 320 000 Ft** | **33 840 802 Ft** | | **42 012 682 Ft** | |
|  |  |  |  |  |  |  | 42 012 682 Ft |
|  | Szántó, zártkert (ft/ha/év): | 1 680 Ft | 2 688 Ft |  |  |  |  |
|  | Legelő, rét (ft/ha/év): | 1 000 Ft | 1 600 Ft |  |  |  |  |

**RENDELET-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…./2025. (……)**

**a mezei őrszolgálatról szóló 15/2019. számú önkormányzati rendelete módosításáról**

**Tiszavasvári Város Önkormányzata Képviselő-testületének .../2025. (XI. 28.) önkormányzati rendelete**

**a mezei őrszolgálatról szóló 15/2019. számú önkormányzati rendelet módosításáról**

[1] Tiszavasvári Város Önkormányzatának Képviselő-testülete a fegyveres őrségről, a természetvédelmi és mezei őrszolgálatról szóló 1997. évi CLIX. törvény 19. § (1) bekezdésében kapott felhatalmazás alapján,

[2] Magyarország Alaptörvénye 32. cikk (1) bekezdése a) pontjában meghatározott feladatkörében eljárva

[3] a Szervezeti és Működési Szabályzatról szóló 5/2025. (IV.1.) önkormányzati rendelet 4. melléklet 1. 22. pontja által biztosított véleményezési jogkörében illetékes Pénzügyi és Ügyrendi Bizottság véleményének kikérésével a következőket rendeli el:

**1. §**

A mezei őrszolgálatról szóló 15/2019. (IV.30.) önkormányzati rendelet 4. § (1) bekezdés a. és b. pontja helyébe a következő rendelkezések lépnek:

*(A mezőőri járulék mértéke:)*

„*a.* szántó művelési ágú, zártkerti terület esetén 2688 Ft/ha/év,

*b.* legelő, rét művelési ágú terület esetén 1600 Ft/ha/év.”

**2. §**

Ez a rendelet 2026. január 1-jén lép hatályba.

Tiszavasvári, 2025. november 28.

**Balázsi Csilla Dr. Kovács János**

**polgármester jegyző**

A rendelet kihirdetve: 2025. november 28.

**Dr. Kovács János**

**jegyző**

**a mezei őrszolgálatról szóló …./....(...........) önkormányzati rendelet indokolása**

**Általános indokolás**

A fegyveres őrségről, a természetvédelmi és mezei őrszolgálatról szóló 1997. évi CLIX. törvény 19. § (1) bekezdése alapján „Az önkormányzati mezei őrszolgálat megalakítási, fenntartási és működési költségeit a földhasználó, ha ez ismeretlen, a tulajdonos által kifizetett mezőőri járulékból és a központi költségvetés által biztosított hozzájárulásból kell fedezni. A mezőőri járulék mértékét, megfizetésének módját, valamint a kedvezményekre és mentességekre vonatkozó előírásokat a települési, a fővárosban a fővárosi kerületi önkormányzat, a mezei őrszolgálat létesítéséről és működéséről szóló helyi önkormányzati rendeletében szabályozza.”

**Részletes indokolás**

**Az 1. §-hoz**

A módosított járulék mértékét határozza meg.

**A 2. §-hoz**

A rendelet hatálybalépéséről rendelkezik.