**ELŐTERJESZTÉS**

Tiszavasvári Város Önkormányzata Képviselő-testületének

**2025. november 27-én** tartandó **rendes nyílt** ülésére

**Az előterjesztés tárgya:** **A Tiszavasvári gyepmesteri telep szervezeti és működési szabályzata módosításáról**

**Melléklet:** -

**Az előterjesztés előadója:** Balázsi Csilla polgármester

**Az előterjesztés témafelelőse:** Gazdagné dr. Tóth Marianna osztályvezető

**Ügyiratszám:** TPH/2909/2025.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.30. pontja |

**Az ülésre meghívni javasolt szervek, személyek:**

|  |  |
| --- | --- |
|  |  |
|  |  |
|  |  |

Tiszavasvári, 2025. november 17.

**Gazdagné dr. Tóth Marianna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 e–mail: tvonkph@tiszavasvari.hu

Témafelelős: Gazdagné dr. Tóth Marianna

**E L Ő T E R J E S Z T É S**

**- a Képviselő-testülethez -**

**A Tiszavasvári gyepmesteri telep szervezeti és működési szabályzata módosításáról**

**Tisztelt Képviselő-testület!**

A gyepmesteri telep szervezeti és működési szabályzatának módosítására legutóbb 2025. októberében került sor, melynek elsődleges oka a nyitvatartási idő módosítása volt. Ahogyan korábban már jeleztem a gyepmesteri telep megkezdte működését. Jelenleg egy eb tartózkodik a telepen (2025. október 8-a óta), a tulajdonosa felkutatása iránti intézkedés eredménytelen volt.

Az állatok védelméről és kíméletéről szóló 1998. évi XXVIII. tv. 48/A.§ (3) bekezdésében foglaltak alapján, a kóbor állat a befogásától számított 15 napon belül az állam tulajdonába kerül, amennyiben a tulajdonosa nem válik ismertté, ezt követően az állatvédelmi hatóság (jegyző) gondoskodik az állat tulajdonjogának átruházásáról. A kóbor állat befogásával, tulajdonjogának átruházásával és elhelyezésével kapcsolatos feladatok ellátásnak részletes szabályairól szóló 785/2021. (XII.27.) Korm.rendelet az örökbefogadással kapcsolatban az alábbiakról rendelkezik:

**„14. §** (1) Olyan kóbor állat adható örökbe, amely transzponderrel megjelölt, veszettség elleni védőoltásban részesült, és ezzel egyidejűleg széles spektrumú féreghajtó szerrel kezelt.

(2) Kóbor állat ivartalanítva vagy – ha az ivartalanítás szakmai indokok alapján az ebrendészeti telepen nem elvégezhető – ivartalanítási kötelezettséggel adható örökbe.

(3) Kóbor állat örökbeadásakor az ebrendészeti telep üzemeltetője vagy – a 3. § (5) bekezdése esetén – a jegyző és az örökbefogadó írásbeli megállapodást köt, amely tartalmazza az örökbefogadó kötelezettségeit.

(4) Az örökbefogadó (3) bekezdés szerinti kötelezettségei a következők:

a) a felelős állattartásra vonatkozó jogszabályi előírások betartása,

b) az örökbefogadott állat számára rendszeres orvosi ellátás, táplálék, valamint megfelelő mozgástér biztosítása,

c) az örökbefogadott állat tartásával kapcsolatban felmerült összes költség viselése, az e rendelet 8. § (5) bekezdésében foglaltak kivételével,

d) az örökbefogadott állat (2) bekezdés szerinti esetben szükséges, az örökbefogadástól számított 30 napon belüli ivartalaníttatása és a műtétet végző állatorvos által kiállított igazolás örökbeadó részére történő megküldése, valamint

e) az örökbefogadott állatra vonatkozó bejelentési és oltási kötelezettségek teljesítése.

(5) Az örökbefogadó az örökbefogadott állatot szaporítási vagy tenyésztési célra nem használhatja. Az örökbefogadott állat tartását az örökbeadó jogosult ellenőrizni.”

**„8. §** (1) A kóbor állat tulajdonosa köteles megtéríteni az ebrendészeti telepnek az állat befogásával és elhelyezésével kapcsolatos következő költségeket:

a) a hatósági megfigyelés ideje leteltét követően a napi tartás költségét,

b) a transzponder behelyezésének költségét,

c) a védőoltás, valamint a külső és belső parazita elleni kezelés költségét és

d) az oltási könyv kiadásának költségét.

(2) Az (1) bekezdés szerinti költségek – ha azok a kóbor állat tulajdonosán nem hajthatók be – , valamint az ivartalanítás költségeinek megtérítését a kóbor állat örökbeadása feltételéül kell szabni.

(3) Azzal a nyilvántartásba vett állatvédő szervezettel, valamint állatmenhellyel szemben, amely elősegíti az ebrendészeti telepen található állatok végleges elhelyezését, vagy amely gondoskodik az ebrendészeti telepen található állatok további tartásáról, az (1) bekezdés a) pontja szerinti költség nem számítható fel.

(4) Az ebrendészeti telep az (1) és (2) bekezdés szerinti szolgáltatások díjtételeit előzetesen meghatározza, és honlapján közzéteszi.

(5) Az önkormányzat az (1) bekezdéstől eltérően az örökbefogadó javára kedvezőbb feltételeket állapíthat meg.”

A hatályos szervezeti és működési szabályzat nem tartalmaz rendelkezéseket örökbefogadásra vonatkozóan, így jelenleg az örökbefogadónak az eb tartásával felmerült összes költséget meg kell térítenie. Tekintettel arra, hogy a napi tartási költség 2000,-Ft, így a telepen töltött idő teltével a költségek egyre nőnek. Egy hónap után a tartási költség 60.000,-Ft, melyhez hozzáadódik a transzponder beültetés díja, a veszettség elleni oltás díja, a befogás költségei stb. Egy befogott eb megváltási díja egy hónap alatt eléri a 100.000,-Ft-os összeget, mely az idő elteltével tovább nő és egyre csökken az esélye annak, hogy az ebet örökbe fogadják.

Fentebb hivatkozott kormányrendelet lehetőséget biztosít arra, hogy az örökbefogadó javára kedvezőbb feltételek kerüljenek megállapításra. Célunk az, hogy a befogott kóbor ebeknek, akik tulajdonosa nem jelentkezik vagy nem lelhető fel, mielőbb gazdájuk legyen.

**Emiatt javaslom a szervezeti és működési szabályzat módosítását az alábbiak szerint: örökbefogadás esetén az állatorvosi költségek kerüljenek megfizetésre, továbbá az örökbefogadásnak egyszeri díjat javaslok meghatározni 5.000,-Ft-os összegben.** A gyepmesteri telep díjtételeit a szervezeti és működési szabályzat 1. melléklete tartalmazza, mely fentiek alapján az alábbiak szerint módosul:

|  |  |
| --- | --- |
| **Szolgáltatás** | **Ár bruttóban (Ft)** |
| Kiváltási díj tulajdonos részére | Tartási költség:2000 Ft/ nap  Állatorvosi költségek megtérítése: (chip behelyezés, oltási könyv kiadás, veszettség elleni oltás, paraziták elleni kezelés)  Szállítás, befogás díja: 8000 Ft + 450 Ft/km |
| Kiváltási díj örökbefogadás esetén  Örökbefogadás esetén fizetendő egyszeri díj | Állatorvosi költségek megtérítése: (chip behelyezés, oltási könyv kiadás, veszettség elleni oltás, paraziták elleni kezelés)  5.000,-Ft |
| Állati hulla átvétele | 200 Ft/kg |
| Egyéb állati melléktermékek átvétele | 200 Ft/kg |
| Hatósági intézkedésre történő állat elszállítása telepre | 10.000 Ft +450 Ft/km |
| Állati tetem begyűjtése | 200 Ft/kg +450 Ft/km |

Javaslom továbbá az örökbefogadási szerződés mintát a szervezeti és működési szabályzat 3. számú mellékleteként elfogadni.

Kérem a Tisztelt Képviselő-testületet az előterjesztés megtárgyalását követően hozza meg döntését.

Tiszavasvári, 2025. november 17.

**Balázsi Csilla**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**...../2025. (…..) Kt. sz.**

**határozata**

**A Tiszavasvári gyepmesteri telep szervezeti és működési szabályzata módosításáról**

Tiszavasvári Város Önkormányzata Képviselő-testülete **a Tiszavasvári gyepmesteri telep beindításáról** szóló előterjesztéssel kapcsolatban az alábbi határozatot hozza:

1. Elfogadja a Tiszavasvári Gyepmesteri Telep Szervezeti és Működési Szabályzatát a módosítással egységes szerkezetben a határozat 1. sz. melléklete szerinti tartalommal.

**Határidő:** azonnal **Felelős:** Dr. Kovács János jegyző

**…./2025. (XI.27.) Kt. számú határozat 1. sz. melléklete**

**Gyepmesteri Telep**

**Szervezeti és Működési Szabályzata**

1. **A Telep főbb adatai (cím, elérhetőség honlap, személyzet, nyitvatartási idő, ügyfélfogadás)**
2. A telep üzemeltetője: Tiszavasvári Polgármesteri Hivatal, Székhelye: 4440 Tiszavasvári, Városháza tér 4.
3. Elérhetőségek

2.1 cím: 4440 Tiszavasvári, Sopron u. 046/1 hrsz.

2.2. honlap: [www.tiszavasvari.hu](http://www.tiszavasvari.hu)

2.3. telefon: +3630 111 1715

2.4. email: [tvonkph@tiszavasvari.hu](mailto:tvonkph@tiszavasvari.hu)

2.5. személyzet: 3 fő (1 fő ebrendész, 1 fő állatgondozó, 1 fő adminisztrátor)

A telep felelős irányítója Tiszavasvári Város Jegyzője

2.6. nyitvatartási idő: hétköznap 8:00-10:00

munkaszüneti napokon és ünnepnapokon a telep zárva tart

1. **A telepen elhelyezhető egyedszám, az elhelyezés módja állatfajonkénti bontásban**

A telepen 13 db kutya számára biztosított a férőhely.

A kutyák elhelyezése módja: egyedi kennelekben

A Telep Tiszavasvári közigazgatási területéről fogad kutyákat.

1. **Az állatok befogásának módja, eszközei**

A kóbor állatok befogását az ebrendész az állatok lehető legnagyobb kíméletével hajtja végre fojtásmentes befogó bottal.

A befogás és a tetemek begyűjtése az ebrendész saját észlelése, valamint bejelentés alapján történhet.

1. **Az állatok telepre történő beléptetési és kiléptetési rendje (adatfelvétel, állatorvosi vizsgálat, a beteg állatok elkülönítésének módja)**

1. A telepre csak az ebrendész által befogott állat kerülhet.

2. A telepre bekerült állatokat az állatorvossal meg kell vizsgáltatni, a szükséges és indokolt a szükséges gyógykezeléseket vele elvégeztetni.

3. Ismeretlen előéletű állat csak 14 napos megfigyelés kedvező eredményének megállapítása, valamint a szükséges védőoltások elvégzése, valamint az állatot azonosító elektronikus transzponderrel (bőr alá ültetett mikrochip) történő megjelölése után adható ki.

4. Az állatok kiadása előtt az ebrendész és az állatorvos köteles megállapítani, hogy megvannak-e a kiadás feltételei.

5. Az állatot kiadni az állat gazdájának, az állat új gazdájának, vagy állatmenhelynek, állatvédelmi szervezetnek lehet.

1. **Az állatok elhelyezésének, ellátásának, gondozásának folyamata**

1. Az állatokat elkülönítetten kell elhelyezni, számozott ketrecekben, kennelekben.

2. A megfigyelés alatt álló állatok csak külön kennelben tarthatók.

3. Az állatokat naponta legalább két alkalommal ellenőrizni kell, valamint az ivóvízhez való folyamatos hozzáférést és a napi kétszeri etetést biztosítani kell.

Az állatot fajának, korának, fiziológiai állapotának megfelelő táplálékkal kell ellátni.

4. Ismeretlen előéletű kutyát és macskát legalább 14 napig elkülönítetten kell tartani az állategészségügyi előírások alapján.

1. **Az állatok ellenőrzésének, az állatorvosi ellátás biztosításának a módja**

A telepen az állatok egészségügyi ellenőrzését, állatorvosi-, és állategészségügyi ellátását a Tiszavasvári Polgármesteri Hivatallal szerződéses jogviszonyban álló állatorvos látja el. Az állatorvos feladatait a megbízási szerződése határozza meg részleteiben.

1. **A takarítási, fertőtlenítési szabályok (tartási hely tisztítása, fertőtlenítés módja, anyagai, eszközei)**

1. A telep takarítása az ebrendész és állatgondozó feladata, akik az elvégzett takarítási, fertőtlenítési munkálatokról takarítási naplót kötelesek vezetni.

2. Az ebrendész és állatgondozó a kennelek takarítását, amikor azok használatban vannak, napi rendszerességgel kötelesek elvégezni.

3. A takarítás történhet a kennel padozatának szárazon tartásával, söpréssel, illetve szükség esetén vizes felmosással.

4. Az ebek elszállítása után minden esetben a kennel teljes körű takarítása, fertőtlenítése történik. A fertőtlenítés a kennelek nagynyomású tisztítóval történő átmosása után klórmeszes felszórással történik.

5. Használaton kívüli kennelek takarítása havi egy alkalommal, azok felseprésével, kötelező.

1. **Az állatokról készített nyilvántartás vezetésének módja**

A telepen dolgozó adminisztrátor a telepre beérkezett állatokról naprakész elektronikus nyilvántartást vezet az alábbi adatokkal, a változások feltüntetésével:

1. a ketrec, kennel számát,

2. az állat faját, fajtáját,

3. az állat nemét,

4. az állat színét, megkülönböztető jegyeit,

5. az állat körülbelüli életkorát,

6. bekerülési idejét (év, hó, nap),

7. kitől került be az állat,

8. honnan került be az állat

9. a megtalálás helye, körülményei,

10. azonosító elektronikus transzponderrel (bőr alá ültetett mikrochip) rendelkező állat esetén, annak sorszáma,

11. megfigyelés kezdete,

12. a megfigyelés utolsó időpontja,

13. az állat kiadásának ideje, kiadást végző megnevezése, aláírása,

14. átvevő neve, címe,

15. az átvevő nyilatkozata arra vonatkozóan, hogy hol fogja tartani az állatot, és betartja az érvényben lévő állatvédelmi rendelkezéseket,

16. az állat elhullásának ideje, oka,

17. egyéb megjegyzések.

1. **Az állati tetemek, állati eredetű melléktermékek ideiglenes tárolásának, a trágya kezelésének és ártalmatlanításának módja**

A telepen keletkezett hulladék, állati ürülék zárt konténerben kerül tárolásra és elszállításra.

A keletkező szennyvíz a kennelekből összefolyón keresztül, zárt rendszerű, szivárgásmentes emésztőbe folyik, ahonnan szippantással időnként eltávolításra kerül.

Az állati tetemek, melléktermékek elszállítását, ártalmatlanítását szerződés útján az ATEV Zrt. (1097 Budapest, Illatos út 23.) végzi.

1. **Záró rendelkezések (hatályba lépés)**

Jelen szabályzat 2025. november 28. napján lép hatályba.

Tiszavasvári, 2025. november 27.

**Dr. Kovács János**

**Tiszavasvári Város Jegyzője**

**Gyepmesteri Telep**

**Szervezeti és Működési Szabályzata**

1. **sz. melléklete**

**A Telep lakosság számára biztosított szolgáltatási díjai**

Az alkalmazott árak bruttó árak.

|  |  |
| --- | --- |
| **Szolgáltatás** | **Ár bruttóban (Ft)** |
| Kiváltási díj tulajdonos részére | Tartási költség:2000 Ft/ nap  Állatorvosi költségek megtérítése: (chip behelyezés, oltási könyv kiadás, veszettség elleni oltás, paraziták elleni kezelés)  Szállítás, befogás díja: 8000 Ft + 450 Ft/km |
| Kiváltási díj örökbefogadás esetén  Örökbefogadás esetén fizetendő egyszeri díj | Állatorvosi költségek megtérítése: (chip behelyezés, oltási könyv kiadás, veszettség elleni oltás, paraziták elleni kezelés)  5.000,-Ft |
| Állati hulla átvétele | 200 Ft/kg |
| Egyéb állati melléktermékek átvétele | 200 Ft/kg |
| Hatósági intézkedésre történő állat elszállítása telepre | 10.000 Ft +450 Ft/km |
| Állati tetem begyűjtése | 200 Ft/kg +450 Ft/km |

**Gyepmesteri Telep**

**Szervezeti és Működési Szabályzata**

1. **sz. melléklete**

**Gyepmesteri telep felszámolási terve megszűnés esetére**

Bármely okból való megszűnés esetén a gyepmesteri telep felszámolását az alábbi rend szerint kell végrehajtani:

1. A szolgáltatás nyújtásának megszüntetése (kóbor állatok begyűjtése, állati tetemek átvétele)
2. Örökbefogadók keresése.
3. A gyepmesteri telepen maradt állatokat a kötelező tartást követően bármilyen állatokat befogadó szervezethez, alapítványokhoz való átadása.
4. Végső esetben az állategészségügyi feladatokat ellátó állatorvossal szükséges konzultálni.
5. A gyepmesteri telepen a tevékenység addig nem szüntethető be, ameddig elhelyezésre váró állat marad.

**Gyepmesteri Telep**

**Szervezeti és Működési Szabályzata**

1. **sz. melléklete**

**ÖRÖKBEFOGADÁSI SZERZŐDÉS**

Mely létrejött egyrészről

**Tiszavasvári Polgármesteri Hivatal** (székhelye: 4440 Tiszavasvári Városháza tér 4., adószáma: 15404761-2-15) képviseletében **Dr. Kovács János jegyző**, mint Örökbeadó, másrészről

Név ..............................................., Születési idő:..........év............hó........nap

Szem.ig.szám:......................................... Anyja neve:

Lakcím: ,

Telefonszáma: ……………………………, mint Örökbefogadó részéről az alábbiak szerint:

1. Szerződő Felek megállapodnak abban, hogy az alábbi ismertetőjegyekkel körülírt ebet mai napon Örökbefogadó örökbe fogadja és jelen örökbefogadási szerződés aláírásával az örökbefogadási szerződésben meghatározott kötelezettségek betartását vállalja.

|  |  |
| --- | --- |
| **Eb neve** |  |
| **Eb kora** |  |
| **Transzponder száma** |  |
| **Színe** |  |
| **Ivara** |  |
| **Fajtája** |  |
| **Ivartalanított** |  |
| **Oltási könyv átadva** |  |
| **Eb egyéb jellegzetessége** |  |
| **Egyéb megjegyzés** |  |

1. A kutyáról élete végéig gondoskodom, őt cserben nem hagyom, nem bántalmazom, láncra nem verem. Tisztában vagyok vele, hogy az állat nem vagyontárgy, nem használati tárgy, hanem érző élőlény, akinek szeretetre, figyelemre és gondoskodásra van szüksége, amit legjobb tudásom szerint megadok neki.
2. Éves védőoltásait beadatom, állatorvosi ellátásáról gondoskodom. Az állatvédelmi törvény által előírt kötelességeimmel és jogaimmal tisztában vagyok, a törvényt betartom.
3. Az eb számára a megfelelő táplálék és mozgástér biztosításáról gondoskodom.
4. **Az eb ivartalanítását** – amennyiben a Gyepmesteri Telepen erre nem került sor – az örökbefogadás időpontjától számított 30 napon belül **vállalom**, melynek megtörténtét igazolom Örökbeadó részére (pl.: oltási könyv bemutatásával, állatorvos által kiállított igazolással).
5. Amennyiben körülményeim megváltoznak és az állatot megtartani nem tudom, őt az örökbeadó kérésére visszaszolgáltatom. A kutyát el nem adom és másra át nem ruházom. Amennyiben a kutyát másra szeretném átruházni, azt kizárólag az örökbeadóval történt közös megegyezés alapján teszem. Ebben az esetben az új tulajdonossal az örökbeadó új örökbefogadási szerződést köt.
6. Vállalom az eb kiváltási és örökbefogadási díjának megfizetését. Amennyiben meggondolnám magam a kutya tartásával kapcsolatban – vagy az örökbefogadás után elpusztulna az eb, pénzt és más ellenszolgáltatást vissza nem várok.
7. Az állat elvesztéséről vagy fenti elérhetőségeim megváltozásáról haladéktalanul értesítem az Örökbeadót a következő elérhetőségen: gyepmesteritelep@tiszavasvari.hu
8. Beleegyezem, hogy az Örökbeadó vagy megbízottja érdeklődjenek az állat után és ellenőrizzék tartási körülményeit.
9. Amennyiben a jelen szerződésben foglaltakat nem tartom be, a szerződés érvényét veszti és az Örökbeadónak jogában áll az örökbefogadott állatot visszavinni a Gyepmesteri Telepre. Ebben az esetben kérésére az állatot haladéktalanul visszaszolgáltatom.
10. Örökbeadó (a továbbiakban e pont alkalmazásában: Adatkezelő) tájékoztatja Örökbefogadót, hogy jelen jogügylet kapcsán az Európai Parlament és a Tanács 2016/679 Rendeletében (**GDPR) és az információs önrendelkezési jogról és az információszabadságról szóló 2011. évi CXII. törvényben (Infotv.) foglalt adatvédelmi és adatkezelési szabályokat betartja, azoknak megfelelően jár el.** Adatkezelő tájékoztatja örökbefogadót, hogy jelen szerződésben rögzített adataikat a vonatkozó jogszabályoknak megfelelően, a szerződéses jogviszonyból eredő jogi kötelezettség teljesítése érdekében kezeli. Ezen túlmenően tájékoztatja örökbefogadót, hogy a kapcsolattartásra szolgáló adataikkal kizárólag a kapcsolattartás céljából rendelkezik. Az adatok kizárólag jogszabályban és belső szabályzatban meghatározott irattárazási ideig tárolhatók. Örökbefogadónak joga van bármikor kérelmezni Adatkezelőtől a rá vonatkozó adatokhoz való hozzáférést, azok helyesbítését, törlését vagy kezelésének korlátozását, és tiltakozhatnak személyes adatainak kezelése ellen. Örökbefogadó jelen szerződés aláírásával hozzájárul ahhoz, hogy a hivatkozott jogszabályok alapján Adatkezelő személyes adatait a fent említettek szerint kezelje.

Az örökbefogadási szerződést elolvastam, megértettem és magamra nézve kötelező érvénnyel elfogadom. Az örökbefogadási szerződés 3 példányban készült, melyből 2 példány Örökbeadót, 1 példány Örökbefogadót illeti meg.

Tiszavasvári , …………év, ..................hó, …............. nap

…................................................ …...............................................

**Örökbefogadó Örökbeadó**

**Tiszavasvári Polgármesteri Hivatal**

**Dr. Kovács János**

**jegyző**